## Rješenje o oduzimanju dozvole Ivani Barać iz Zagreba za obavljanje poslova brokera

### NN 1/2006 (2.1.2006.), Rješenje o oduzimanju dozvole Ivani Barać iz Zagreba za obavljanje poslova brokera

# KOMISIJA ZA VRIJEDNOSNE PAPIRE REPUBLIKE HRVATSKE

**22**

Temeljem odredbi članka 12. točka 5. i članka
58. stavak 1. točka 7. Zakona o tržištu vrijednosnih papira (»Narodne novine« br. 84/02), Komisija za vrijednosne papire Republike
Hrvatske po službenoj dužnosti, u predmetu oduzimanja dozvole za obavljanje
poslova brokera Ivani Barać iz Zagreba, Kliška 5, na sjednici održanoj dana 15. prosinca 2005.
godine donijela je

## RJEŠENJE

1. Ivani Barać iz
Zagreba, Kliška 5, oduzima se dozvola za obav­ljanje poslova brokera.

2. Ivana Barać iz
Zagreba, Kliška 5, briše se iz Registra ovlaštenih
brokera koje vodi Komisija za vrijednosne papire Republike Hrvatske.

3. Ovo rješenje objavit će se u »Narodnim
novinama«.

```
Obrazloženje
```

```

```

Rješenjem Komisije za vrijednosne papire
Republike Hrvatske (dalje: Komisija), klasa: UP/I-450-08/04-02/76 od 9. rujna
2004. godine, Ivani Barać iz Zagreba, Kliška 5, zaposlenici ovlaštenog društva Ilirika
vrijednosni papiri d.o.o. Zagreb, izdana je na neodredeno
vrijeme dozvola za obavljanje poslova brokera.

Odredbom članka 10. stavak 1. Pravilnika o sadržaju
zahtjeva za izdavanje i postupku izdavanja dozvola ovlaštenim društvima i
osobama ovlaštenim za obavljanje poslova s vrijednosnim papirima (»Narodne
novine« br. 143/02) istaknuta je obveza
brokera/investicijskog savjetnika da kontinuirano obavlja poslove sukladno
Zakonu o tržištu vrijednosnih papira (»Narodne novine« br.
84/02, dalje: Zakon) i aktima Komisije.

Dana 12. kolovoza 2005. godine u Komisiji je
zaprimljena obavijest ovlaštenog društva Ilirika vrijednosni papiri d.o.o. da
imenovana više nije zaposlenik niti broker u navedenom društvu.

Kako je odredbom članka 58. stavak 1. točka 7.
Zakona propisano da će Komisija rješenjem oduzeti dozvolu brokeru koji prestane
ispunjavati uvjete na temelju kojih mu je dozvola izdana ako u roku koji
Komisija odredi te uvjete ne ispuni, Komisija je zaključkom klasa:
UP/I-450-08/05-02/128 od 1. rujna 2005. godine imenovanoj odredila rok od 3
(tri) mjeseca za dostavu dokaza da je zaposlena u ovlaštenom društvu na
obavljanju poslova trgovine s vrijednosnim papirima. Kako je razvidno iz
dostavnice, predmetni zaključak uručen je Ivani Barać
dana 3. rujna 2005. godine.

Budući da Ivana Barać
nije do 3. prosinca 2005. godine, a niti naknadno, Komisiji dostavila traženi
dokaz o zaposlenju, valjalo je riješiti kao u izreci ovog rješenja, dakle
oduzeti joj predmetnu dozvolu i brisati je iz Registra ovlaštenih brokera u
koji je bila upisana pod rednim brojem 209 (dvjesto devet).

Sukladno odredbama članka 8. Zakona, ovo
rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istoga može pokrenuti upravni spor podnošenjem tužbe Upravnom sudu
Republike Hrvatske u roku od 30 dana od dana primitka ovog rješenja.

Klasa: UP/I-450-08/05-02/128

Urbroj: 567-03/05-2

Zagreb, 15. prosinca 2005.

Predsjednik Komisije

**Miljenko** **Fičor**, v. r.

Rješenje, NN 1/2006-22